**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2020. január 28-i ülésére**

**Javaslat Szombathely Város Önkormányzata által fenntartott óvodák 2020. évi nyári nyitva tartására**

A nemzeti köznevelésről szóló 2011. évi CXC. törvény 83. § (2) bekezdés b) pontja értelmében a fenntartó dönt az óvoda heti és éves nyitvatartási idejének meghatározásáról.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) önkormányzati rendelet 52. § (2) bekezdés 14. pontjában a Közgyűlés e jogkört a Kulturális, Oktatási és Civil Bizottság feladatkörébe utalta. Ennek értelmében a Kulturális, Oktatási és Civil Bizottság dönt az óvodák nyári nyitva tartásáról.

 A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelete 3. § (7) bekezdése szerint az óvoda nyári zárva tartásáról legkésőbb február tizenötödikéig a szülőket tájékoztatni kell.

A nyári időszakban lecsökken az óvodákban a gyermekek létszáma. Az óvodák épületeinek karbantartása miatt szükséges, hogy egy-egy óvoda több hétig tartson zárva. A szülők szabadságát figyelembe véve az idei évben is több óvoda lesz egyszerre nyitva. Az óvodákat párokba osztottuk be, és ezek helyettesítik egymást. A két kisebb és peremkerületen lévő óvoda két nagyobb óvodához lett besorolva harmadiknak. Minden óvoda egységesen 4 hétre zárna le. Ez a rendszer a visszajelzések alapján jól működő, az óvodának és a szülőknek is kiszámítható.

Az önkormányzati óvodák nyári zárva tartására, valamint az ügyeletes óvodák működtetésére **2020. június 29-től - 2020. augusztus 21-ig** terjedő időszakot jelöltük ki. Ennek időtartama: **8 hét**. Ebben az időszakban a párokba beosztott óvodák közül ez egyik 2020. június 29-től 2020. július 24-ig zár le 4 hétre, a másik 2020. július 27-től 2019. augusztus 21-ig szintén 4 hétre.

Az óvodák nyitva tartásáról készült táblázat az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. január „ ”**

**/: Dr. László Győző :/**

**HATÁROZATI JAVASLAT**

**...../2020. (I.28.) KOCB. sz. határozat**

Szombathely Megyei Jogú Város Közgyűlésének Kulturális, Oktatási és Civil Bizottsága Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 14. pontjában kapott felhatalmazás alapján az önkormányzati óvodák 2020. évi nyári nyitva tartásának rendjéről szóló előterjesztést megtárgyalta, és azt az előterjesztés melléklete szerinti tartalommal elfogadja.

**Felelős:** Putz Attila, a Kulturális, Oktatási és Civil Bizottság elnöke

 Dr. László Győző alpolgármester

 (a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Köznevelési Iroda vezetője)

**Határidő:** azonnal